Dragi moji NAJ mulci,

naj vam zaupam nekaj pomembnega. In razložim, zakaj boste ravno VI nekoč heroji. Heroji, ki se boste zapisali v zgodovino. O vas bodo generacije za vami pisale o junakih, ki so rešili svet. Zakaj?

Ker so ga vaši predniki pobiksali. V bistvu so ga pobiksali tako zelo, da samo vi lahko rešite situacijo.

Ste že kdaj brali zgodbo o zelenem in sivem otoku? Kjer ljudje na zelenem otoku živijo preprosto, mirno, ne pehajo se za denarjem, ne gradijo novih tovarn, pomagajo drug drugem … Ljudje s sivega otoka pa imajo ogromno denarja, nove avte, obleke, banke, ves dan bezljajo sem in tja, mečejo smeti v ocean, onesnažujejo zrak in vodo in želijo še več in več. Na koncu je na sivem otoku toliko reči, da otok potone. Ni ga več. Pufff …

**Vaši in naši predniki in mi vsi naš zeleni planet počasi spreminjamo v sivega. In če se ne bomo zbudili, se bo nekega dne zgodil »pufff« …**

Pravijo, da je pri reševanju planeta najhuje to, da vsak misli, da kot en posameznik ne more narediti nič, da bi zaustavil to sivenje. In to misli na tisoče in tisoče ljudi.

Ampak, ali veste, da je v resnici potrebnih samo pet minut, da naredite ogrooooooooooooomno za našo zemljo. In da postanete heroji! Heroji, ki boste rešili naš svet!

Zato bo vsak od vas razmislil in se odločil za ENO stvar, ki jo lahko naredi za lepši svet in k tej stvari se bo ZAOBLJUBIL. To pomeni, da bo to čisto zares tudi naredil.

Vaša naloga je, da narišete risbo, kaj boste naredili za lepši svet in nekam na risbo to še zapišite. S tem boste ČASTNO PRISEGLI, da boste to zares izvajali, naredili, delali …

Tudi jaz bom narisala svojo risbo. ☺